Source: http://kumauudis.blogspot.com/2002/11/
Timestamp: 2017-08-21 19:36:03+00:00

Document:
Kuma uudiste ajaveeb: november 2002
Järva Maakohtus karistas Oisus 83aastast vanahärrat röövinud noormehi vanglakaristusega
Kohtunik Raivo Einula rääkis Kuma raadiole, et kohus määras Jevgeni Baikovile ja Guido Grinenkole röövi eest kolmeaastase reaalse vanglakaristuse. Grinenkole lisas kohus veel liitkaristusena kolm aastat eelmisest kuriteost, kus noormeest süüdistati tahtlikult üliraskete kehavigastuste tekitamises. Kokku peab Guido Grinenko vanglas veetma järgmised kuus aastat. Lisaks vanglakaristusele mõistis kohus mõlemalt noormehelt välja üle kolme tuhande krooni sundraha. Kohtuniku sõnul võeti mehed otse kohtusaalis vahi alla ja viidi sealt edasi vangimajja.
Politsei esitas Kuido Grinenkole ja Jevgeni Baikovile süüdistuse röövimises ning vägivalla kasutamises. Süüdistuse kohaselt võtsid noormehed Oisu alevikus kooli staadionil 83-e aastaselt vanahärralt jõuga ära üle kuue tuhande krooni.
Süüdistuses esitatud karistusseadustiku paragraaf näeb antud kuriteo eest ette 3 kuni 15 aastat reaalset vanglakaristust.
Paide Gümnaasiumis tähistatakse koolile nimeandmise kümnendat aastapäeva
Paide Gümnaasiumis tähistatakse koolile nimeandmise kümnendat aastapäeva.
Huvijuht Ülle Müller selgitas Kumale, et Paide 1.keskkool oli Eestis esimese viie kooli seas ja esimene Järvamaal, kes sai riigilt tunnustuse kui gümnaasium. Esimesed viis gümnaasiumi lisaks Paide gümnaasiumile olid Tallinna Gustav Adolfi gümnaasium, Tartu Hugo Treffneri gümnaasium, Nõo gümnaasium ja Noarootsi gümnaasium.
Aastapäeva tähistamist alustati esmaspäeval oma kooli nädalaga, mille raames on kooli 11-date klasside õpilased korraldanud erinevaid ettevõtmisi. Igal päeval on olnud oma värv, mida õpilased on kasutanud oma riietuse juures. Lisaks on valitud näiteks kooli suurim punastaja, energilisem õpetaja ja kõige agressiivsem õpilane. Selgitati ka ilusaim kodanikupäevaplakat ja kohtuti kaitseminister Sven Mikseriga.
Reede hommikul kohtusid kooli abituriendid maavalitsuses major Einar Laignaga. Ennelõunal toimusid aktused, pärastlõunal käisid praegused õpilased ja kevadised lõpetajad kooli uues hoones ekskursioonil ning toimub direktori pidulik vastuvõtt.
Õhtul kell seitse algab Vallitornis Gümnaasiumi omaloomingu õhtu, kus esinevad endised ja praegused õpilased.
Postitas Meelis Välimäe, kell 13:54
Türi Gümnaasiumi vilistlaste kokkutuleku raames esitavad vilistlastekoor, kammerkoor ja sümfionettorkester Türi Kirikus laupäeva pärastlõunal Franz Schuberti missa
Projekti eestvedaja, Gümnaasiumi muusikaõpetaja Tiiu Schüts rääkis Kumale, et suurprojekti idee on õhus olnud juba mitu aastat ja kuna tänavu tähistatakse Türil hariduse andmisest 315. aasta möödumist, siis otsustatigi vilistlaskoor kokku kutsuda ja projekt teoks teha. Esimesele koori kokkusaamisele kogunes vilistlasi üle 30-ne. Koos Türi Kammerkooriga on homme kirikus esinemas kokku 65 lauljat, neist vilistlasi 39. Lisaks mängivad kooli vilistlased ka orkestris. Koori solistid on Eesti Filharmoonia koorist Annika Ilus, Kaido Janke ja Rainer Vilu. Koori ja orkestrit dirigeerib vilistlane Alice Pehk ja orkestrit ette astub dirigendina ka Kristiina Poska.
Tiiu Schüts lisas, et pisut enam kui tunni pikkune kontsert on kõigile huvilistele tasuta ja kontsert algab laupäeva pärastlõunal kell kaks.
Postitas Meelis Välimäe, kell 13:52
Edelaraudtee kõrvaldas raudteel olnud puudused ja taotleb Raudteeametil uut ohutustunnistust
Edelaraudtee kõrvaldas tänaseks tähtajaks raudteel olnud puudused ja taotleb Raudteeametilt uut ohutustunnistust. Raudteeameti peadirektor tühistas Edelaraudtee ohutustunnistuse septembri lõpus.
Edelaraudtee Infrastruktuuri aktsiaseltsi juhataja Jaan Ratnik selgitas Kumale, et puudused olid peamiselt jaamade pööranguvigades ehk siis seisnes probleem selles, et pöörmeprussid olid vanad ja vajasid uuendamist. Ratniku sõnul on raudtee-ehitamisest alates jäänud vajaka jooksvast korrashoiust ja remondist ning pikkade aastate jooksul tegemata jäänud tööd kuhjusid üheks suureks probleemiks.
Ratniku sõnul pööras Edelaraudtee suvel suuremat tähelepanu jaamade vahelise raudtee parandamiseks, kuna nendes piirkondades on rongide kiirused suured. Pöörmekohtade halvast seisukorrast oli ettevõte teadlik ja tänaseks on ka need probleemid kõrvaldatud.
Edelaraudtee loodab Raudteeametilt uue ohutustunnistuse saada veel selle aasta lõpuks.
Postitas Meelis Välimäe, kell 13:49
Ühe kuu ja kahe nädala jooksul on Paides ja Türil toimunud üheksa kiirvargust
Üheksal korral on vargad lõhkunud kaupluse akna, võimalusel haaranud poest midagi kaasa ja enne turvafirma patrulli saabumist põgenenud. Neli korda on lõhutud Paides Suur- Aia tänaval A&O kaupluse klaase ja kolm korda Paide Maksimarketi spordipoe aknaid. Paides on rüüstatud ka elektroonika- ja Türil komisjonipoodi.
Selle sügise kiirvarguste seeria algas 17. oktoobril, kui öösel kella kahe ajal lõhuti Paides Maksimarketi spordiosakonna pakettaken ja varastati mitmeid sporditarbeid. 24. oktoobril kella kahe ja kolme vahel öösel lõhuti Paides asuva Taigi poe turvaaken ja varastati mobiiltelefone ja telefonimakette. Falgi patrull oli kohal kahe minutiga, ent selleks ajaks olid vargad juba lahkunud. 28. oktoobri teisel öötunnil lõhuti taas Paide Maksimarketi spordikaupluse aken, kadusid kellad ja riided. 7. novembri öösel kell veerand viis lõhuti Paides Suur- Aia tänaval A&O kaupluse aknapakett, vargad poes käia ei jõudnud. Kaupluse aken lõhuti ka päev hiljem, politsei pressiesindaja Jan Aasma kinnitusel võeti toona juba poest kaasa alkoholi. Ööl vastu 14. novembrit visati Türil Viljandi tänaval puruks komisjonipoe aken ja varastati olmeelektroonikat. 20. ja 23. novembri öösel kella ühe ajal tungiti taas Paides Suur-Aia tänava A&O kauplusesse. Lõhuti aken ja poest kadus alkoholi. Nende kahe juhtumiga seostab politsei kuu alguses vanglast vabanenud 26- aastast Aivarit. Samas ei saa ta olla süüdi 7. ja 8. novembril Suur- Aia tänaval toime pandud rüüstamistes, kuna ta kandis siis veel eelmist karistust. Kuritegudeseeria jätkub – ööl vastu tänast kella poole viie ajal lõhuti taas Paide Maksimarketi spordikaupade osakonna pakettaken ja varastati talvejopesid ning dresse.
Politsei pressiesindaja Jan Aasma kinnitusel on politseil juhtumitest veel vara rääkida. Aasmaa tunnistas, et mitmel puhul on menetlus juba viinud ka konkreetsete kahtlusalusteni. Mõnel puhul võib olla tegemist ka kaugemalt tundud rüüstajatega.
Postitas Rauno Veri, kell 12:40
Paide on üks kuuest Eestimaa linnast, kus saab veel sel aastal vaadata filmi “Nimed marmortahvlil”
“Nimed marmortahvlil” jõuab Paides ekraanile 7. detsembril ja seda saab vaadata 12. detsembrini. Juba enam kui 100 000 eestimaalast kinodesse meelitanud linateost näidatakse Paides kuus korda. Film jookseb hetkel Tallinna, Tartu ja Viljandi kinodes, sel aastal jõuab film lisaks Paidele veel ka Põltsamaa ja Haapsalu kinodesse.
Albert Kivikase romaani põhjal vändatud "Nimed marmortahvlil" purustas juba esimeste päevadega mitmed publikurekordid. Tegemist on taasiseseisvunud Eesti kalleima filmiga, selle eelarve oli 21 miljonit krooni.
Haridusminister ei muuda vaatamata peaministri kriitikale järgmise aasta haridusinvesteeringuid
Haridusminister Mailis Rand teatas, et ei kavatse muuta järgmise aasta haridusinvesteeringuid. Ranna kinnitusel puuduvad ministeeriumil võimalused riigieelarve projekti muuta, kuna see on antud üle Riigikogule. Rand selgitab maavanem Theo Aasale ja omavalitsusliidule saadetud kirjas, et valitsus lähtus otsuse tegemisel põhimõttest, et tuleks suunata riiklikke vahendeid ka neile objektidele, millistele ei ole juba aastaid riigipoolseid investeeringutoetusi eraldatud.
Peaminister Siim Kallas soovitas haridusminister Mailis Rannal palju kriitikat tekitanud haridusinvesteeringute jaotuskava ümber teha. Kallast ajendas kohtumine maavanematega, mille käigus kerkis teravalt esile haridusvaldkonna investeeringute küsimus.
Järvamaa Omavalitsuste Liit ja maavanem Theo Aasa pöördusid ka kirjaliku protestinoodiga valitsuse poole, et vaidlustada maakonna haridusinvesteeringute kava.
Maavanem ja JOL ei pea õigeks valitsuse otsust, mille kohaselt eraldab valitsus 2003. aastal suurima summa Roosna- Alliku kooli korrastamiseks. Maavanem ja JOL soovitasid varem 6 miljonit jagada väiksemates summades kõigi kuueteistkümne Järvamaa linna ja valla vahel.
Postitas Rauno Veri, kell 09:44
Res Publica koostas Paide linnajuhtide eetikakoodeksi
Res Publica fraktsioon esitas täna Paide volikogu istungil linnavalitsuse ja volikogu liikme eetikakoodeksi. Dokument sätestab, et kõik volinikud ja linnavalitsuse liikmed peavad ametiülesandeid täites järgima seaduseid ka siis, kui nende täitmine tundub ebaotstarbekas. Ka tuleb maksumaksja raha kasutada heaperemehelikult ja ainult ettenähtud eesmärkidel. Samuti ei käitu valijate suhtes üleolevalt ega halvustavalt.
Eelnõu kohaselt lahkub iga linnavalitsuse või volikogu liige ametist kui ta nende põhimõtetega vastuollu läheb. Määruse koostajad nendivad seletuskirjas, et volikogu ja linnavalitsuse liikmed peavad vastutama ausa poliitika tegemise eest Paides. Linnajuhtide eetikakoodeks hakkab vastuvõtmise korral täiendama linna põhimäärust.
Projekt "Vargamäe suvi" teenis tänavu piletitulu oodatust rohkem
Albu vallamajas kogunes pärastlõunal projekti "Vargamäe suvi" halduskogu, et teha kokkuvõtteid tänavusest tegevusaastast ja rääkida tulevikuplaane.
Albu vallavanem Kalju Kertsmik rääkis Kumale, et projekt "Vargamäe suvi" läks tänavu väga edukalt ja tänu piletitulu oodatust suuremale laekumisele suureneb projekti eelarve ligi 30 000 krooni. Kokku on projekti selle aasta eelarve 120 000 krooni, mis on saadud nii piletimüügist ja giiditeenusest kui ka näiteks Albu vallavalitsuselt ning veidi eelmise aasta eelarve jäägist.
Teiseks arutati projekti edasisi plaane ehk siis kas jätkatakse projektiga ka järgmisel aastal. Kertsmiku sõnul otsustas halduskogu lõpetada "Vargamäe suve" projekti tegevuse ning anda ülesanded ja raha edasi Sihtasutusele Anton Hansen Tammsaare Muuseum. Selle aasta eelarvest jäi üle 41 000 krooni, mis antakse Tammsaare Muuseumile sihtotstarbelise kasutusõigusega ehk 37 000 krooni läheb Vargamäe rehetare elektrisüsteemi parandamiseks ja 4000 krooni jäetakse Vargamäe sõpradeklubi loomiseks.
Postitas Meelis Välimäe, kell 16:47
Järva Tarbijate Ühistu laiendab tegevust Virumaale, ostes kaheksa sealset kauplust
Eesti Tarbijateühistute Keskühistu müüs enda hallatavatest 18-st kauplusest kaheksa süsteemissiseselt, oksjoni võitis parima pakkumisega Järva Tarbijate Ühistu.
Järva Tarbijate Ühistu juhatuse esimees Tõnu Uibopuu selgitas Kumale, et keskühistu soovib tulevikus loobuda jaekaubandusest ning sellest tulenevalt müüakse kõik keskühistu halduses olevad kauplused.
Järva Tarbijate Ühistu pakkus oksjonil kaheksa Virumaa kaupluse eest 12 miljonit krooni, millele lisandub veel kauplustes olev kaubaväärtus. Uibopuu sõnul on kaheksa kaupluse aasta käive 10 miljonit krooni, sellest suurima käibega on kaks Narvas asuvat kauplust.
Kokku on Järva Tarbijate Ühistul tänaseks 50 kauplust.
Postitas Meelis Välimäe, kell 16:41
Järva Maakohus rahuldas Jüri Hiiemäe hagi Järvamaa Päästeteenistuse vastu
Järva Maakohus rahuldas Jüri Hiiemäe hagi maakonna Päästeteenistuse vastu, Hiiemäe nõudis töölepingu lõpetamise ebaseaduslikuks tunnistamist ja tööle ennistamist.
Maakohus tunnistas töölepingu lõpetamise ebaseaduslikuks ja ennistas Hiiemäe Paide Keskkomando pealiku ametisse. Lisaks mõistis kohus Päästeteenistuselt Hiiemäe kasuks välja töölt sunnitud puudumise aja eest saamata jäänud palga, veidi üle 80tuhande krooni. Samuti peab Päästeteenistus katma kohtukulud ehk veidi üle nelja tuhande krooni õigusabi eest ja riigituludesse 5200 krooni.
Kohtunik Heino-Vello Pihlak selgitas Kuma raadiole, et kohtu otsus jõustub kümne päeva pärast juhul, kui üks osapooltest otsust edasi ei kaeba.
Järvamaa Päästeteenistuse direktor Margo Klaos ütles Kuma raadiole, et sai pärastlõunal kohtuotsuse kätte, tutvus sellega ning kinnitab, et Päästeteenistus kaebab otsuse edasi.
Päästeteenistuse direktor Margo Klaos lõpetas Jüri Hiiemäega töölepingu mullu detsembris pärast Mäos bensiinijaama lähistel toimunud majapõlengut. Direktor põhjendades otsust asjaoluga, et Hiiemäe ei täitnud õnnetuspaigal tööohutusnõudeid ja rikkus töödistsipliini.
Jüri Hiiemäe on Kumale öelnud, et Klaos on vabastamise põhjuse piltlikult öeldes pastapliiatsist välja imenud. Hiiemäe konkureeris koos Klaosega päästeteenistuse juhi kohale ja ka see võib mehe arvates olla üks vabastamise põhjus.
Türi linn sai endale Paide kuusest kaks meetrit pikema jõulupuu
Paide ja Türi linnad said jõulukuuse. Paides pandi 18-ne meetri pikkune kuus püsti kolmapäeval, Türi kesklinna ehib paarikümnemeetrine jõulukuusk alates teisipäeva õhtust.
Mõlemasse linna jõulukuuse toonud Türi Elko juht Ülo Toosens rääkis, et Paide sai endale kuuse Käsukonnast ja Türile toodi puu Kihli karjäärist. Toosensi sõnul erilisi probleeme jõulupuude transpordiga polnud ning kõik sujus plaanipäraselt.
Türi linna majandusjuht Hannes Taube rääkis Kumale, jõulukuuse täpne maksumus pole veel teada, kuid hinnanguliselt on see suurusjärgus kümme tuhat krooni. Taube sõnul ehitakse Türi jõulupuu homme ning tuled süüdatakse põlema pühapäeval.
Paide linnavalitsuse teabenõunik Eha Moosel teadis Kumale rääkida, et Paide jõulupuu toomine ja paigaldamine maksab 13 000.- krooni. Mooseli sõnul ehivad Huvikooli õpilased ja õpetajad järgmisel nädalal ka Raekoja aknad ning jõulukuuse tuledesüütamine toimub kuuendal detsembril.
Eesti Murdmaasuusatajate karikasarja juhiks valiti Albu vallavanem Kalju Kertsmik
Tartus koos olnud Eesti Murdmaasuusatajate karikasarja korraldustoimkond otsustas asutada murdmaasuusatajate võistluse "Eesti Karikasari" ja selle juhiks valiti Albu vallavanem Kalju Kertsmik.
Murdmaasuusatajate Eesti karikasari koosneb kuuest etapist, mille hulka mahub ka Albus toimuv Pargivõistlus Jaak Mae karikatele. Esimene murdmaasuusatamise etapp peetakse 18. detsembril Otepääl. Karikasari lõpeb veebruaris Tartu Maratoniga.
Postitas Meelis Välimäe, kell 16:19
Veskisilla igamehe bowlinguturniiri üldtabeli seis on enne kahte viimast etappi pingeline, turniiri võiduvõimalused on viiel mängijal
Ainsana üle kahesaja punkti kogunud turniiri liidri Aivar Vettiku kõrval võivad turniirivõitjaks tulla veel üldtabeli teine Inara Ratnik, kolmandal kohal olev Tauno Timmermaa, neljandal kohal Enn Ekstein ja võiduvõimalus on ka veel viienda koha omanikul Vallo Pleesil.
Eile peetud 11. etapil sai võidu Inara Ratnik, teine oli Tauno Timmermaa, kolmanda koha sai eilsel etapil Aivar Vettik, neljanda koha Tarmo Gross, viienda Mare Paas ja kuuenda koha Karin Orgvee. Kokku on turniiril punkte saanud 46 mängijat.
Igamehe bowlinguturniiri eelviimane etapp peetakse Veskisilla bowlingukeskuses tuleval esmaspäeval.
Aravete Külamuuseumi juht pälvis peaministrilt Kodanikupäeva aumärgi
Peaminister Siim Kallas andis teisipäeval Stenbocki majas toimunud aktusel üle kodanikupäeva aumärgid, mille saajate hulgas on ka Aravete Külamuuseumi juht ja giid Valter Kreisberg. Lisaks Kreisbergile said medali veel 16 laureaati.
Kodakondsus- ja Migratsiooniameti pressiesindaja Heikki Kirotar rääkis Kumale, et Kodanikupäeva aumärki antakse alates 1998-st aastast kodanikukohuse silmapaistvalt hea täitmise eest.
Kirotar lisas, et pärast kodanikupäeva aumärkide kätteandmist on aumärgi kavaleridel võimalik külastada Kodakondsus- ja Migratsiooniameti passitrükikeskust, et oma silmaga näha kõrge turvatasemega uue põlvkonna Eesti passide tootmist.
Edelaraudtee lisas Tallinn-Moskva liinil sõitvale rongile vaguni "Imperaatori Salong"
Edelaraudtee saadab kolmapäeval pidulikult esimesele Tallinn-Moskva reisile luksusliku, tsaariajastust inspireeritud kujundusega vaguni "Imperaatori Salong".
Edelaraudtee Halduse aktsiaseltsi juhataja Neddy Krameri sõnul on tegu eksklusiivsema transpordivormiga, mis teenuse kvaliteedi ja hinnataseme poolest on võrreldav lennuki äriklassiga. "Imperaatori Salong" on Eesti reisirongiliikluse lipulaev, mis näitab, et rongiliiklus on kiires arengufaasis, ütles Kramer. Regulaarreise hakkab Imperaatori Salong plaanide kohaselt tegema lähiajal.
Imperaatori salongi ehitus läks maksma ligi 3,5 miljonit krooni, vaguni avamisel lõikab lindi läbi majandusminister Liina Tõnisson.
Postitas Meelis Välimäe, kell 16:14
Türil toimunud majapõlengus hukkus keskealine mees
Türil hukkus teisipäeva pärastlõunal toimunud majapõlengus keskealine mees.
Järvamaa Päästeteenistuse operatiivkorrapidaja Toomas Metsaotsa sõnul sai häirekeskus tulekahjust teate kella veerand kolme paiku. Metsaots selgitas Kuma raadiole, et tulekahju polnud suur ja majas põles vaid voodi, kuid voodis maganud mees suri vingumürgitusse. Päästetöötajate esialgsel hinnangul võis tulekahju põhjustada hooletu suitsetamine ehk hukkunu võis suitsuga magama jääda.
Metsaots meenutas, et sarnane juhtum oli ka kuu aega tagasi Oisu vallas Tännassilma külas, kui invaliidist majaperemees jäi samuti suitsuga magama ja hukkus.
Türi Tehnika- ja Maamajanduskoolis lahatakse autoõppe probleeme
Särevere mõisas toimus teisipäeval üleriigiline konverents teemal "Autotehnika kutseõppe olukord Eestis".
Türi Tehnika- ja Maamajanduskooli direktori Toomas Šadeiko sõnul hinnati konverentsil autoõppe hetkeolukorda ja püüti koos õppeasutuste ning ettevõtjatega leida mõlemaid pooli rahuldav koostöö.
Konverentsil räägiti autoõpetuse õppekavadest, kutsekvalifikatsiooni omandamisest, internetipõhisest õppest ja oma ootusi kutsekoolidele tutvustasid ka suuremate autoettevõtete esindajad.
Šadeiko sõnul on Türi Tehnika- ja Maamajanduskool Eestis üks juhtivaid autoõpetuse andjaid ja nimetatud eriala on ka kõige suurema õpilaste arvuga, kokku õpib Türi Tehnika- ja Maamajanduskoolis autoõpetust ligi 200 õpilast.
Postitas Meelis Välimäe, kell 16:12
Kohtunik Raivo Einula rääkis Kuma raadiole, et Jevgeni Baikov polnud eilseni politsei kutsele reageerinud ega saanud seetõttu tutvuda süüdistuskokkuvõttega. Einula sõnul nimetas Baikov politseile oma elukohaks Tallinna aadressi, kuid hoolimata elukohast lahkumise tõkendile polnud mees nimetatud aadressil ega vastanud politsei kutsetele. Einula lisas, et eilsele istungile saabusid mõlemad kohtualused siiski kohale. Mehed tunnistavad oma süüd ja kohtunik avaldas lootust, et reedel jõutakse siiski asja arutamisega lõpule.
Süüdistuses esitatud karistusseadustiku paragraaf näeb antud kuriteo eest ette kolm kuni 15 aastat reaalset vanglakaristust.
Postitas Meelis Välimäe, kell 12:56
Paide Gümnaasium tähistab koolile nimeandmise kümnendat aastapäeva oma kooli nädalaga
Huvijuht Ülle Müller selgitas Kuma raadiole, et Paide 1.keskkool oli Eestis esimese viie kooli seas ja esimene Järva maakonnas, kes sai riigilt tunnustuse kui gümnaasium. Esimesed viis gümnaasiumi lisaks Paide gümnaasiumile olid Tallinna Gustav Adolfi gümnaasium, Tartu Hugo Treffneri gümnaasium, Nõo gümnaasium ja Noarootsi gümnaasium.
Mülleri sõnul korraldavad kooli üheteistkümnendad klassid selle nädala raames erinevaid ettevõtmisi. Näiteks täna on koolis sinine esmaspäev, kui kõigil palutakse kooli minna pidžaamades, kaasa peab võtma padja ja kaisukaru. Toimub mineraalvee joomise ja hapukurgi söömise võistlus ning mängitakse unist muusikat. Lisaks riputavad põhikooli klassid üles kodanikupäeva plakatid.
Homne Kodanikupäev on Paide Gümnaasiumis sini-must-valge trikoloori päev, kolmapäeval punane päev, neljapäeva värv on lilla. Reedel toimub koolidirektori vastuvõtt ja Vallitornis kooli omaloomingu õhtu, kus
esinevad endised ja praegused õpilased.
Postitas Meelis Välimäe, kell 12:55
Türil peetud piirkondliku koroona turniiri võitis Kalju Mägi
Türil peeti laupäeval piirkondlik koroonaturniir, kus kokku võistles 17 koroonahuvilist.
Üldarvestuse esikoja sai KALJU MÄGI, teise koha TOIVO LILL ja kolmanda koha MARKO LIPPUR. Noortest olid võidukad Rivo Tali, teisel kohal Eiki Erman ja kolmandal kohal Martin Kask.
Postitas Meelis Välimäe, kell 12:53
Järvamaa ettevõtted võistlevad Veskisilla bowlinguturniiril
Veskisilla Bowlingukeskuses peeti pühapäeval Järvamaa firmadevahelise turniiri esimene osavõistlus, milles osalesid kolmeliikmelised võistkonnad.
Võistluse võitis Kuma Raadio esindus koosseisus Mare Paas, Inara Ratnik, Meelis Välimäe. Esimese viskevooru järel olid kumakad eelviimased, kuid juba teise viskevooruga asuti võistluse liidriks. Lõppkokkuvõttes edestas Kuma kuuekümne punktiga teise koha omanikku Univeri. Kolmanda koha sai Mets&Puu, neljas oli Veskisilla võistkond, viies Õlitäht ja kuuenda koha sai Itiplast.
Firmade turniiri teine osavõistlus peetakse selle nädala pühapäeval.
Postitas Meelis Välimäe, kell 12:52
Järvamaa lauatennise meistritiitli pälvis türilane Lauri Tuusis
Koerus toimusid pühapäeval Järvamaa lauatennise meistrivõistlused. Kokku osales 41 mängijat, üldarvestuse esikoha ehk meistritiitli võitis Lauri Tuusis, teise koha sai Voldemar Tuusis ja üldarvestuse kolmanda koha Enn Lilleorg.
Kuni 15aastaste arvestuses sai esikoha Ervin Küll, teine oli Andre Mägi ja kolmanda koha Taimo Jullinen. Meeste arvestuses sai võidu Lauri Tuusis, teise koha Mati Tasso ja kolmas oli Tanel Sepp. Naiste arvestuses sai võidu Birgit Pajuri, teise koha Krista Kingumets ja kolmanda Malle Talistu. Veteranidest võttis kuldmedali Voldemar Tuusis, hõbeda Enn Lilleorg ja pronksi Urmas Virves.
Meespaaridest tulid meistriks Voldemar ja Lauri Tuusis. Segapaaride mängudes tulid meistriks Urmas Virves ja Krista Kingumets.
Postitas Meelis Välimäe, kell 12:51
Korvpallilubi 7 noored mängijad pääsevad Eesti Meistrivõistluste testturniirile
Korvpalliklubi 7 1989. aastal sündinud noormehed mängisid laupäeval Kohtla-Järvel Eesti Meistrivõistluste regiooniturniiril. Kohtumiselt saadi üks võit ja üks kaotus. Järvakad kaotasid Narva võistkonnale tulemusega 66:79, võideti aga Intro meeskonda 59:36.
Poiste treener Janno Viilup rääkis Kuma raadiole, et laupäevaste mängudega kindlustasid poisid endale pääsu Eesti Meistrivõistluste testturniirile, kus peab põhiturniirile pääsemiaseks saama vähemalt kahe parema hulka. Põhiturniiril selgitatakse esimesed 12 kohta.
Postitas Meelis Välimäe, kell 12:49
Lehtse valla uued juhid jätkavad liitumisläbirääkimisi naaberomavalitsustega
Lehtse valla uued juhid jätkavad liitumisläbirääkimisi naaberomavalitsustega. Lehtse vallavanem Alari Kirt ütles raadiole, et kõnelusi peetakse ennekõike Tapa linna ning Saksi ja Kadrina vallaga. Kirdi sõnul on uue omavalitsuse koosseisus lisaks Lehtse vallale Tapa linn, kui tõmbekeskus, samuti Saksi vald tervikuna ja osa Kadrina vallast.
Lääne-Virumaa juhid on otsustanud luua uue omavalitsusüksuse Tapa linna ja Saksi valla baasil. Ühinemise võimalik kolmas osapool Lehtse vald. Praegu on moodustatud ka komisjon, mis ühinemisega seonduvat arutab.
Plaanis on minna 2005. aasta valimistele ühe omavalitsusüksusena, kuid selle teostamine keerulisem, kuna vaid osa Lehtse vallast on tõmbesuunalt Tapa-keskne. On kaalutud näiteks Lehtse jagamist kolmeks osaks. Võtmekoht Lehtse puhul on Jäneda, millega seoses on arutatud näiteks Aegviidu-Jäneda paarisasula varianti.
Alari Kirt ütles, et praegu on Aegviiduga, nagu ja Albu ja Amblaga, territooriumite ühendamise läbirääkimised tähelepanu alt kõrvale jäänud. Kirdi sõnul ei muutu kolme lähema aasta jooksul ilmselt midagi, kuid omavalitsused on juba pannud tööle ühise komisjoni, et Tapa, Lehtse, Kadrina ja Saksi liitumist põhjalikult kaaluda.
Postitas Rauno Veri, kell 14:21
Kohus algatas Rapla piimatööstuse aktsiaseltsi Lacto pankrotimenetluse
Tallinna linnakohus algatas keemiatööstusekontserni Kemira Agro Eesti AS hagi alusel mitu pankrotihoiatust saanud piimatöötleja aktsiaseltsi Lacto pankrotimenetluse.
Kemira Agro Eesti andis Lacto vastu kohtusse pankrotihagi novembri alguses, sest piimatööstus võlgneb Kemira Agrole kokku 5,7 miljonit krooni. Teiste võlausaldajate nõudeid Lacto vastu ettevõte koondanud pole. Lacto varasema tütarfirma piimatööteja AS-i Rapla Dairy vastu on inkassofirma Intrum Justitia vahendusel pankrotihoiatuse esitanud ka pakenditootja A & R Carton AS, nõudes ettevõttelt ligi neljasaja tuhande krooni suurust võlga.
Eestimaa Talupidajate Keskliidu andmeil on Rapla Dairy talunikele võlgu umbes miljon krooni. Liidu peadirektori Kaur Nurmi sõnul koondab liit võlanõudeid Rapla Dairy vastu kolmas kord, varasemad kaks korda on nõuete koondumised positiivselt lõppenud, kirjutab BNS.
Maksuametile võlgneb afgaani päritolu piimatöösturi Jaqub Haidary asutatud Lacto Krediidiinfo andmeil 1. novembri seisuga kolm miljonit krooni.
Postitas Meelis Välimäe, kell 13:57
Veskisilla Bowlinguturniiri kümnendal etapil osales rekordarv mängijaid
Veskisilla Bowlingukeskuse igameheturniiri kümendal etapil osales rekordarv võistlejaid, kokku 22 bowlinguhuvilist.
Võistlusel edukalt osalenud Tauno Timmermaa rääkis Kumale, et osalejate arv oli lähedal maksimumile, mis ühel õhtul radadele saab mahtuda. Võistlus kulges tasavägises punkt-punkti heitluses. Pingeliselt kulgenud finaali võitis Vallo Pleesi. Teiseks jäi Tauno Timmermaa, kolmandaks Enn Ekstein ja neljandaks Tarmo Gross.
Kokkuvõttes juhib üldtabelit Aivar Vettik 197 punktiga, teisel kohal on 163 punktiga parim naisvõistleja Inara Ratnik. Üldtabeli kolmandal kohal on 156 punktiga Enn Ekstein.
Kokku on turniiril punkte saanud 44 mängijat. Turniiri järgmine etapp peetakse tuleval esmaspäeval. Eeloleval pühapäeval algab Veskisilla Bowlingukeskuses aga võistkondlik turniir.
Valitsus eraldas Järvamaa tööhõiveprojektile veerand miljonit krooni
Valitsus eraldas Järvamaa noorte tööhõivekeskuste käivitamise programmile veerand miljonit krooni. Sotsiaalministeerium taotles valitsuse reservist ligi 300 000, kuid rahandusministeeriumi ettepanekul vähenes eraldatav raha 252tuhande kroonini.
Järvamaa noorte tööhõivekeskuste käivitamise programmi kogumaksumus on miljon krooni, sellest 260.600 krooni maksab Paide linnavalitsus, 117 000 krooni Imavere vallavalitsus, 50 000 krooni Järva maavalitsus, 45 000 krooni Järvamaa Omavalitsuste Liit, 107 000 krooni haridusministeerium, 190 000 siseministeerium ning 16 000 krooni sihtasutus Kesk-Eesti Noortekeskus.
Projekti eesmärk on luua töö- ja haridusvõimalused õpiraskustega ja töösituatsioonis tuge vajavatele noortele vanuses 14-24 aastat, kuna koolist väljalangenute arv kasvab pidevalt ja need noored ei ole võimelised kohe iseseisvalt tööturul konkureerima.
Kuueetapilise projekti tulemusena pannakse Paides ja Imaveres käima noorte töö- ja aktiviseerimiskeskused, mis aitavad noortel tõsta oma konkurentsivõimet kutseõppeasutusse astumisel või tööjõuturul konkureerimisel.
Hasartmängumaksu nõukogu andis Järvamaa projektidele 150 000 krooni
Hasartmängumaksu nõukogu jagas sel kuul projektidele üle seitsme miljoni krooni, sellest ligikaudu 150 000 Järvamaalt esitatud projektidele.
Järvamaal said toetust Paide linn 40 000 krooni ratastooli tõstuki ehitamiseks, Diabeetikute Selts 38 000 krooni, Reumaselts 25 000 krooni, Imavere vallavalitsus omastehooldajate koolituseks 26 000 krooni ja Türi Ringhäälingumuuseum Valdo Pandi vahakuju valmistamiseks 35 000 krooni.
Nõukogu liige Andres Taimla rääkis Kumale, et kuna vaid vähesed Järvamaa projektid suudavad läbida valikusõelasid, võiks omavalitsusliidu abil korraldada valla projektijuhtidele koolituse, et informeerida inimesi olemasolevatest võimalustest ja aidata neid olla projektikirjutamisel edukam. Järvamaa mittetulundusühingud on Taimla hinnangul saanud häbematult vähe Hasartmängu nõukogu kaudu abi hariduse, kultuuri ja spordiprojektide rahastamisel.
Postitas Meelis Välimäe, kell 14:16
Talvine metsapõleng
Paide tuletõrjujad kutsuti teisipäeva ennelõunal Väätsa valda metsapõlengule.
Järvamaa Häirekeskuse päästekorraldaja sõnul teatasid metsatöölised, et Väätsa-Lõõla tee ääres põleb metsapinnas ja ka mõned puud on tuld võtnud. Kuidas sügistalvise ilmaga mets süttis pole veel päris täpselt teada, kuid päästekorraldaja sõnul on ilmselt tegu ühe suvise põlenguga, millest võis tuli jääda sügavale maapinda.
Tuletõrjujate sõnul põles umbes viiesaja ruutmeetrine maa-ala, kahe tuletõrjeautoga kustutustöödel käinud Paide päästetöötajad naasesid pärastlõunal.
Rapla politsei leidis Käru vallas Lauri külast pool tonni puskarit
Politsei leidis arvatavalt kodus valmistatud alkoholi läbiotsimise käigus ühe talu elumajast.
Rapla prefektuuri pressiesindaja Sirje Vaher rääkis Kumale, et millega täpsemalt tegu on selgitab ekspertiis, esialgselt on vaid võimalik nentida tuntavat alkoholilõhna. Vedelik oli osaliselt villitud erineva suurusega klaas- ja plasttaarasse, osaliselt oli see aga suurtes tünnides.
Talus, kust nimetatud vedelik leiti, kedagi aastaringselt ei ela. Omanik on sissekirjutuse järgi Tallinna kodanik.
Ameerika Ühendriikide suursaadik Eestis, Joseph DeThomas külastab täna Järvamaad
Suursaadik Joseph DeThomas kohtus ennelõunal Järva maavanemaga ja Paide linnapeaga. Samuti külastab ta Jäneda koolituskeskust, Imavere Saeveskit ja Albu kooli.
USA saatkonna pressi- ja kultuuriatašee Thomas Hodges selgitas Kuma raadiole, et suursaadiku visiit Järvamaale on osa tema tutvumisvisiitidest kõikidesse Eesti maakondadesse.
Kuma raadio kolib täna öösel kesklinna
Seni linna servas tegutsenud Kuma raadio annab juba homme programmi eetrisse Paide kesklinnast. Üheksa aastat Prääma teel töötanud raadio uus aadress on Paide Pärnu 57.
Kuma ostis pool endisest Paide trükikojast 2001. aasta kevadel, pea samaaegselt alustas ruumides tööd Kuma trükitööstus. Maja korrastamine on nüüd jõudnud niikaugele, et uutesse ruumidesse saavad kolida ka kirjastuse ning raadio töötajad.
Ilmselt kuulus esimene hoone Kivimurru ja Pärnu tänava nurgal Paide Püha Risti kogudusele ja seal tegeleti noorte- ja lastetööga. Nõukogude perioodil oli hoones Paide trükikoda.
Aegade jooksul on erinevad omanikud maja oma äranägemise ja vajaduse järgi korduvalt ümber seadnud ja suuremaks ehitanud. Nii tegi ka Kuma ruumides põhjaliku remondi ja võttis ka kaasa Eesti ühe kaasaegsema trükimasina.
Kuma raadio programm kolimise tõttu ei kannata, vaid öösel võib saatja veidi aega vaikida. Nagu ütles raadio direktor Mati Palmet, on kolimine raadiokuulajajate jaoks märkamatu, kuid raadiotegijate jaoks pikk samm helgesse tulevikku. Palmeti sõnul annavad uued ja avarad ruumid kindlasti inimestele loomeindu ja lennukaid mõtteid.
Postitas Rauno Veri, kell 13:44
Maavalitsus kuulutab välja konkursi noorsoo- ja kultuuritöötaja ametikoha täitmiseks
Järva maavalitsus jäi pärast kohalike omavalitsuste valimisi ilma kahest töötajast ehk siis läksid maavalitsusest ära kultuuritöö peaspetsialist Aivo Toomistu ja noorsootöötaja Piret Sapp. Toomistu valiti Väätsa vallavanemaks ja Piret Sapp Paide vallavanema ametisse.
Maavalitsuse personalijuht Laine Kukk rääkis Kumale, et kultuuri- ja noorsootöötaja ametid ühendatakse ja tööle võetakse üks inimene kultuuri- ja noorsootöö peaspetsialisti ametisse.
Maavalitsus eeldab spetsialisti kandidaadilt, kõrgharidust, vähemalt 3aastast pedagoogilise, noorsoo- või kultuuritöö kogemust, arvuti kasutamise oskust, väga head suhtlemis- ja organiseerimisoskust ning
väga head esinemis- ja läbirääkimisoskust.
Avaldus, elulookirjeldus ja haridust tõendava dokumendi koopia tuleb saata teiseks detsembriks maavalitsusse, kust saab konkursi kohta ka täpsemat teavet.
Jaago Kuriksit toetavad vallavanema ametis kõik Koeru volikogu liikmed
Vallasekretär Aino Aava sõnul puudusid istungilt valimisliidu Meie Koeru saadik Allan Praats ja valimisliidu Kesk Koeru saadik Rünno Lass ehk siis oli kohal 13 liiget ja kõik andsid oma toetushääle Kuriksile.
Aava lisas, et ka komisjoniesimeeste valimisel olid saadikud üldiselt üksmeelsed, veidi vaidlust tekkis vaid maaelukomisjoni esimehe kohale, kuhu lõpuks valiti Tõnis Leetjõe.
Haridus- ja noorsookomisjoni esimeheks valiti Jaanus Murakas, eelarve- ja majanduskomisjoni juhib Väino Tippi, sotsiaalkomisjoni Allan Praats, kultuuri- ja spordikomisjoni Uno Aan, maa- ja keskkonnakomisjoni Ahti Karon ning revisjonikomisjoniesimeheks valiti Ants Tambla.
Postitas Meelis Välimäe, kell 11:51
Paides tapeti hommikul marutõbine kährik, kes oli öö läbi linnas kõndinud
Eile õhtul kella üheksa paiku teatati Kirna loomade varjupaiga perenaisele Eva Tigasele, et Paides Ruubassaare teel vana naftabaasi kandis hulgub kährik. Politseinikud tapsid looma täna hommikul enne kella üheksat teises linna otsas Laia tänava kaupluse juures. Loom tapeti seega kaksteist tundi pärast temast teatamist. Hulkuvate loomade eutanaasia ja korjuse likvideerimise kohustus on pandud lepinguga Eva Tigasele. Tigane ütles raadiole, et ta ei saanud õhtul loomaga tegeleda, kuna tal ei olnud uinutinooli.
Tapetud kährik on praegu proovide võtmiseks veteriaarlaboris, Tigase sõnul on üksi metslooma linnasviibimine kindel märk sellest, et temaga polnud kõik korras.
Ka Järvamaa Veterinaarkeskuse juhataja Andrus Leisi sõnul on marutaud hakanud enam levima. Möödunud kuu jooksul on laboris leidnud kinnitust 13 looma nakatumine. Kõige rohkem on nakatunud kährikud ja rebased, samuti pisikiskjad - nugis ja tuhkur. Need loomad inimesi rünnanud pole, küll on nad taludesse tulles kakelnud koertega.
Leis kahtlustab, et lisaks koduloomadele kassile ja koerale võib nakkus olla levinud ka hiirtele ja rottidele. Sel nädalal hammustas Koigi vallas üks hiir inimest. Loom jooksis laudas mööda hargivart üles ja hammustas inimest. Nakatumist pole võimalik tõestada, kuna hiir jooksis minema. Närilise käitumine oli aga ebatavaline ja taudikahtluse tõttu saab hiire ohvriks langenud inimene nüüd ravi.
Praegu on marutõvejuhtumeid kõige enam Türi ja Koeru piirkonnas, Leisi sõnul on kolded seotud suurte metsamassiividega. Kus on palju loomi, seal on ka suurem võimalus nakatuda. Leisi arvates on marutaudi levimise peapõhjus kährikute ja rebaste arvukuse kasv, need loomad on haiguse peamised levitajad.
Marutaud on ohtlik ja ravimatu haigus, samas on võimalik end selle eest kaitsta. Leis rääkis, et koeri ja kasse tuleb vaktsineerida, kokkupuuteid metsloomadega tuleb vältida ja laudauksed peavad olema kinni, et haiged metsloomad ei pääseks ruumidesse. Nakatumiskahtluse korral tuleb pöörduda arsti poole. Koduloomade vaktsineerimine marutaudi vastu on loomaomanikule tasuta.
Postitas Rauno Veri, kell 11:22
Järvamaalt pärit kohtualused hakkavad "istuma" Tartu eurovanglas
Justiitsministeeriumi pressiesindaja Kristiina Herodes selgitas Kuma raadiole, et eelkõige suunatakse Tartu vanglasse need Järvamaa kinnipeetavad, keda ootab ees kohtuotsus. Need, kel karistus käes paigutatakse vanglatesse vastavalt julgeoleku nõuetele. Herodese andmetel on Eesti kinnipidamisasutustes sadakond Järvamaalt pärit kurjategijat.
Veerandsada Kaitseliidu Kooli esimese jaopealiku kursuse lõpetanut saavad reede õhtul Raplamaal Alu mõisas kätte kursuse lõputunnistused ja –lõpumärgid.
Tosinal nädalavahetusel omandasid kaitseliitlased jaopealikule vajalikke teadmisi ja oskusi Kaitseväe Lahingukoolis Meegomäel ja Viljandimaal Vana-Võidus. Kursus lõppes kombineeritud väliharjutusega Väluste laskeväljal Viljandimaal.
Jaopealiku baaskursusega alustas mullu veebruaris Kaitseliidu Koolis 28 kaitseliitlast pea kõigist Kaitseliidu malevatest. Järva malevast on lõpetajate hulgas Jaanus Noorveli.
Kursuse pidulikul lõpetamisel vastavatud Kaitseliidu Kooli hoones Alu mõisas lõpetanutele tunnistused üle kooli ülem kapten Teet Kivisson. 2001. aastal tegevust alustanud Kaitseliidu Kooli on toetanud Taani Kodukaitse Akadeemia.
Postitas Meelis Välimäe, kell 11:09
Paide linn kingib kooliõpilastele jõuludeks südamekujulised helkurid
Paide linnapea Tõnis Kõiv ja osaühingu Hea Tuju Maaletooja juhataja Karoli Hindriks allkirjastasid lepingu, mille järgi hakkab ettevõte valmistama pehmest materjalist südamekujulisi helkureid. Linnapea Tõnis Kõivu sõnul saavad esimesed Paide linna kaubamärgi – punase südame ja kirjaga Paide – Eestimaa süda varustatud helkurid valmis jõuludeks ja need saavad olema linna poolt jõulukingituseks igale Paide kooliõpilasele.
Kõiv rääkis Kuma raadiole, et kokku läheb jõulukingitus linnale maksma ligikaudu 30 000 krooni, mis iseenesest pole küll väike summa. Kuid kui arvestada kui palju saab sellega suurendada laste turvalisust pimedal ajal liikudes, pole summa sugugi suur.
Käsitööna pehmeid helkureid valmistav väikeettevõte kasvas välja kolm aastat tagasi Pärnumaal loodud õpilasfirmast. Toode on patenteeritud ja kooskõlastatud Maanteeametiga. Paide linna kaubamärgi kasutamiseks on sõlmitud vastav leping ja helkureid plaanib firma edaspidi müüa ka Paide kauplustes.
Järvamaa riigiteede haldamise üle võtnud Harju Teedevalitsuse juht tutvustab maavanemale edasisi tööplaane
Maavanem Theo Aasa ning arengu-ja planeeringuosakonna juhataja Henn Sokk kohtuvad täna Paides Järvamaa riigiteede haldamise üle võtnud Harju Teedevalitsuse juhataja Jüri Seppariga.
Theo Aasa selgitas Kumale, et kuna tänaseks on Harju, Rapla ja Järva ühendatud ühtseks Harju Teedevalitsuseks ja juhiks on määratud Jüri Seppar, siis on täna eelkõige tutvumiskohtumine. Aasa sõnul arutatakse, kuidas vahetada teavet, kuidas arendada koostööd ja millised on maavanema õigused ning kohustused teede remondi eelistuse määramisel.
Henn Sokku sõnul hakkab Harju Teedevalitsus oluliselt sõltuma Järvamaa teede sõidetavus ning tänasel kohtumisel soovivad maavanem ja planeeringujuht teada saada, kuidas kavatseb Harju Teedevalitsus hakata hoolitsema maakonna teede eest. Sokk lisas, et maavalitsus tahab saada konkreetsed garantiid, et erastamise eel öeldud kinnitused "asi läheb paremaks" ka tegelikult juhtuks.
Viljandimaal on viimase kuu jooksul suurenenud marutaudi levik
Viljandimaal on novembris oluliselt suurenenud koduloomade marutaudijuhtumite arv, mille põhjuseks arvatakse olevat rebaste arvukuse kiire kasv.
Viljandimaal teatatakse kuus tavaliselt kuni 10 juhtumist, kus inimene on marutõbise või kahtlaselt käituva loomaga kontaktis olnud, novembris on selliseid teateid olnud juba 14, ütles Sakalale tervisekaitseinspektor Lidia Adamson.
Kui aasta algupoole jäid haigeks peamiselt koerad ja kassid, siis alates suve lõpust nakatuvad tõppe rohkem veised. Novembri juhtumite puhul oli üheksal korral haigestunud veised.
Viljandimaa veterinaarkeskuse juhataja Ardo Pakkoneni sõnul levitavad haigust enamasti kährikud ja rebased, kuid karilooma võib hammustada ka haige rott.
Postitas Meelis Välimäe, kell 11:30
Politsei palub inimestel panna koduuksele turvauks ja lisalukk ning teatada kahtlastest inimestest
Viimastel nädalatel on sagenenud sissemurdmised korteritesse ja elamutesse ning seoses sellega saatis Järva Politseiprefektuur avaliku pöördumise.
Prefektuuri pressiesindaja Jan Aasma selgitas Kuma raadiole, et kuriteo läbi on enamasti kannatanud inimesed, kelle kodude välisustel on vanad "Vasara" tüüpi silinderlukud. Selliste lukkude avamine on lihtne ja varas siseneb ning väljub uksest kiiresti ja hääletult.
Politsei soovitab oma pöördumises kõige tõhusama kaitsevahendina panna oma kodule korralik turvauks ja valvesignalisatsioon, varga elu teeb raskemaks ka vanale uksele teise ehk täiendava turvaluku paigaldamine. Lisaks palub politsei olla tähelepanelik majade juures ja trepikodades toimetavate võõraste suhtes ning anda kahtlastest isikutest ja autodest ööpäevaringselt teada politsei tasuta üldtelefonil 110.
Aasma lisas, et kuritegude ja õigusrikkumiste kohta on võimalik anonüümselt infot anda vihjetelefonil 499 99 või elektronkirja aadressil vihje@jarva.pol.ee
Paide Ühisgümnaasiumi lapsevanemad valisid uue hoolekogu
Paide Ühisgümnaasiumi lapsevanemad kogunesid üldkoosolekule, et teha kokkuvõtteid möödunud õppeaastast ja valida uus hoolekogu.
Senine hoolekogu esimees Aivo Toomistu rääkis Kumale, et eelmisest kolmest aastast kokkuvõtteid tehes märkis senine hoolekogu koolisöökla tegevuse head korraldamist, tänu millele on lõunasööjate arv kasvanud ligi kolmesaja õpilase võrra. Samuti tunnustati koolimütsi kavandi kujundamist ja tellimist.
Kooli hoolekogu viiele kohale esitasid lapsevanemad kaheksa kandidaati, kellest valituks osutusid lapsevanemad Janis Rohtjärv, Kersti Sarapuu, Marika Kuusik, Ülle Luts ja Urmas Kõonurm. Lisaks lapsevanematele kuuluvad hoolekogusse kaks kooli esindajat, üks linnavolikogu ja üks õpilasomavalitsuse esindaja.
Üheksa aastat kooli hoolekogu juhtinud Aivo Toomistu seekord hoolekogusse ei kandideerinud.
Margo Klementa kasutas Lahemaa metsa rüüstamiseks niinimetatud tankisti, kellele politsei esitas süüdistuse ebaseadusliku raie korraldamises
Harju Politseiprefektuur esitas kolmapäeval Lahemaal Luige kinnistul ebaseadusliku metsaraie korraldamises süüdistuse Järvamaalt pärit 20aastasele Keijo Kaunale, keda maaomanik paidelane Margo Klementa kasutas metsaraie korraldajana.
Keijot süüdistatakse käesoleva aasta juulis, oktoobris ja novembris Loksa vallas Luige kinnistul ebaseadusliku metsaraie korraldamises ning süüdistuses esitatud seadusepunktide järgi võib meest süüdimõistmisel oodata kuni viieaastane vanglakaristus.
Harju prefektuuri pressiesindaja Urmas Krull rääkis Kuma raadiole, et kõnealuse maa omanik Margo Klementa võeti 48 tunniks vahi alla, et teda üle kuulata, kuid süüdistust pole Klementale antud kuriteos veel esitatud ja esialgu nimetatakse Klementat kahtlusaluseks.
Lahemaa metsaraie osas on kokku alustatud kolm kriminaalmenetlust.
Keskkonnakaitsjate andmetel on Klementa raiunud Lahemaa metsadest ligikaudu tuhat tihumeetrit puitu tekitades keskkonnakahju üle miljoni krooni. Seni on Margo Klementat Lahemaa rüüstamise eest karistatud vähem kui viie tuhande kroonise rahatrahviga.
Postitas Meelis Välimäe, kell 15:59
Elektroonilise noolemänguturniiri Bud Cup esimesed kaks kohta on pealinna võistlejate käes, parima järvakana on Nikolai Harin kolmandal kohal
Türil Gösseri pubis peeti elektroonilise noolemängu Bud Cup kaheksas etapp, kus osales 16 mängijat, neist 4 naist. Etapivõidu võttis tallinlane Kaido Põldma, teise koha paidelane Nikolai Harin ja kolmanda koha tallinlane Marko Karilaid. 4. koha sai Meelis Aule, 5. - 6. kohta jagasid Raimond Antipov ja Alo Allomann. Naistest sai parima tulemuse Angelika Künnapuu.
Üldarvestuses hoiab endiselt esimest kohta Marko Karilaid 76 punktiga, teisele kohale tõusis Kaido Põldma 56 punktiga ja kõigest ühe punkti kaugusel, kolmandal kohal on Nikolai Harin 55 punktiga.
Naistest hoiab üldarvestuses liidrikohta Ly Menov.
Üheksas etapp elektroonilises noolemängus BUD CUP peetakse järgmisel teisipäeval Paide restoranis.
Postitas Meelis Välimäe, kell 11:26
"Paide male 2002/2003" välkturniiri I ringi tulemused
Paide Ühisgümnaasiumis peeti teisipäeva õhtul "Paide male 2002/2003" välkturniiri esimene ring, milles osales 20 maletajat.
Ülivõimsad olid Priit Värk ja Lauri Kool, kes omavahel viigistasid ja ülejäänud mängud võitsid. Esikoha jagajad kogusid kumbki 18,5 punkti. Kolm punkti vähem kogus Kaspar Kool, kes sai kolmanda koha. Neljanda koha sai 15. punktiga Tarvo Piip. Võrdselt 13 punkti kogusid Kalju Mägi ja Jüri Hansen, kes jäid jagama 5. ja 6. kohta.
Sariturniiri kiirmale teine etapp mängitakse Paide Ühisgümnaasiumis 3.detsembril.
Postitas Meelis Välimäe, kell 11:24
Eesti Post tähistab postkaardipäevaga oma sünnipäeva
Koostöös Paletti Eesti AS-ga korraldatakse Tallinna Peapostkontoris, Tartus Postimuuseumis, Pärnu Peapostkontoris ja Jõhvi Peapostkontoris lastejoonistuste võistlus. Töödest valitakse välja 3-4 toredamat pilti, millest valmistatakse jõulukaardid. Müüki jõuavad kaardid alates 24. novembrist ja saadud tuluga toetab Paletti Eesti AS Eesti Lasterikaste Perede Liitu.
Eesti Posti pressiesindaja Eve Aab teatas, et postkaardipäeval kasutatakse sellele päevale pühendatud kaelkirjakuga eritemplit, mille on kujundanud Riho Luuse. Eritemplid on kasutusel ka Paide ja Türi postkontoris. Täna maksab Eesti piires postkaardi saatmine 2 krooni.
Esimesena Järvamaa haridusasutustest sai Türi Kesklinna lasteaed täna oma köögile Tervisekaitseametilt vajaliku tunnistuse
Lasteaia juht Helle Jago sõnul läbis köök põhjaliku remondi ja Tervisekaitseametil hetkel mingeid etteheiteid pole. Lasteaiale tehti küll ettekirjutus, et aasta jooksul on vaja juurde osta veel erinevaid köögiseadmeid, kuid ettekirjutus ei välistanud vajaliku tunnustuse saamist.
Jago lisas, et remondita poleks Kesklinna lasteaed tunnustust saanud, kuna vana köögi ruumid olid väikesed ja amortiseerunud. Remondile kulus Jago sõnul ligikaudu pool miljonit krooni.
Postitas Meelis Välimäe, kell 15:46
Politsei lõpetab kohtualuste viimise istungitele, kuna vanglad ei võta kohtualuseid vastu ja arestimajad on ülerahvastatud
Käesoleva nädala jooksul lõpetab 9 politseiprefektuuri, nende hulgas ka Järva Prefektuur vahialuste ja kinnipeetavate viimise kohtuistungitele, kui justiitsministeerium ei leia võimalusi nende edasitoimetamiseks vanglasse.
Siseministeeriumi sisejulgeoleku poliitikaosakonna juhataja Lauri Taburi hinnangul ei ole vahialuste ja kinnipeetavate ümberpaigutamine Tartu vanglasse ning samaaegne Keskvanglasse vastuvõtu lõpetamine kulgenud plaanipäraselt. Ainuüksi piirkonnas, mida on määratud teenindama Tartu vangla, on politseiprefektuuride arestimajades ootel sadakond kinnipeetavat. Tabur selgitas Kuma raadiole, et tänaseks on tekkinud olukord, kus kohtute poolt süüdi mõistetavaid isikuid pole politseil peale kohtuistungit kuskile panna.
Politseiprefektuurid teavitasid kohtuid otsusest, et peatavad kinnipeetavate transpordi, kuni vanglad alustavad uuesti süüdimõistetute vastuvõtmist. Tänaseks on ära jäänud ligi 20 kohtuistungit. Esmaspäeval jäi nimetatud probleemi tõttu Järva Maakohtus ära kohtuprotsess kolme mehe üle, keda süüdistatakse allilmategelase Andres Mardo mõrvas ja vara tahtlikus hävitamises. Järva Maakohtu kohtunik Raivo Einula tunnistas raadiole, et tema praktikas oli see esimene kord, kui politsei ei toonud kohtualuseid istungile. "Istungi toimumiseks oli kõik vajalik olemas, kohal olid tunnistajad ja üks süüdistatav, kuid puudu oli kaks kohtualust, keda politsei ei saanud Tallinnast Paidesse tuua, " ütles Einula.
Tekkinud probleemi lahendamiseks on justiitsminister Märt Raski poole pöördunud ka siseminister Ain Seppik, et leida probleemile kiire lahendus. Vastavalt justiitsministri määrusele peab Tartu vangla teenindama Tartu, Valga, Narva, Ida-Viru, Järva ja Jõgeva piirkonda.
Postitas Meelis Välimäe, kell 13:21
Järvamaa tublimad korravalvurid pälvisid aastapäeval tunnustust
Politseiamet andis täna Politsei 84. aastapäeval puhul politsei ees silmapaistvaid teeneid omavatele inimestele teeneteristid. Politsei kolmanda klassi teeneteristi said 33 inimest, nende hulgas ka kolm välismaalast.
Keskpäeval Tallinnas alanud tseremoonial sai siseminister Ain Seppikult teeneteristi ka Järva Politseiprefektuuri vanemuurija Sirje Jõgi. Järva prefektuuri juhtivkonstaabel Veiko Järva sai siseministrilt politseiameti aukirja ja politseiameti hinnaline kingitus anti personalijuht Endel Linderile.
Järva Politseiprefektuuris hommikul toimunud aktusel andis prefekt Erki Nelis politseiameti tänukirja üle Arvit Harmale, Riina Jõesaarele, Ralf Lahesoole, Meelis Maasleppale ja Maire Tasale. Lisaks said Järva prefektuuri tänukirja veel 11 inimest, kes vähem või rohkem politseitööga seotud.
Politsei süüdistab allilmategelase Andres Mardo tapjaid Türi kesklinnas maja hävitamises
Järva Maakohus lükkas esmaspäeval edasi kohtuprotsess kolme mehe üle, kes tapsid tänavu kevadel Järvamaa kuritegeliku autoriteedi ja metsaärimehe Andres Mardo. Lisaks tapmisele süüdistab politsei kohtualuseid ka Türi kesklinnas tänavu kevadel ühe maja hävitamises.
Politseiameti pressiesindaja Robert Kõrvits rääkis Kuma raadiole, et süüdistuse kohaselt hävitasid ehk süütasid mehed kahel korral Türi kesklinnas asunud tühjana seisnud puumaja. Kõrvitsa sõnul uurib politsei maja süütamise erinevaid motiive, kuid ühe võimalusena võis maja põletamise tellida turvafirma Swanto juht Raivo Rudi. Versiooni kohaselt tellis Rudi nii autorehvide ja -klaaside lõhkumise kui ka majapõletamise eesmärgiga rajada kesklinna tasuline autoparkla, kus valveteenust oleks pakkunud Swanto. Kõrvitsa sõnul ei kinnita politsei veel ühtegi versiooni, kuid ta ei välistanud ka nimetatud motiivi.
Robert Kõrvits lisas, et süüdistatavad Toivo Muuga ja Heldur Jaaguman on oma süüd tunnistanud, Raivo Rudi eitab oma süüd.
Järva Maakohus koguneb tapmist ja teisi süüdistusi arutama jaanuaris, seniks jäävad Toivo Muuga ja Raivo Rudi vahi alla.
Postitas Meelis Välimäe, kell 16:21
Lehtse vallavanemaks valiti Alari Kirt
Lehtse vallavolikogu uus koosseis valis kuue poolthäälega uueks vallavanemaks Res Publica nimekirjas volikokku kandideerinud Alari Kirti.
Alari Kirt juhtis seni maamõõdufirmat osaühingut Wiru Reeter.
Täpset tööleasumise kuupäeva volikogu veel ei otsustanud, tuleval neljapäeval toimub uus istung, kus kinnitatakse vallavalitsuse koosseis ja pärast seda asub uus vallavanem ka ametisse.
Lehtses pääses volikokku kolm erakonda. 11-liikmelis volikogus sai 6 mandaati Keskerakond, kolm Res Publica ja kaks Reformierakond.
Volikogu valis uueks esimeheks Toomas Kaukvere Reformierakonna nimekirjast, kaks aseesimeest on Janno Lamus Res Publicast ja Kalju Soomeri Keskerakonna nimekirjast.
Sisejuurdlus ei leidnud Paide Peapostkontori juhi töös rikkumisi
Paide Peapostkontoris oktoobri keskel algatatud sisejuurdlus ei tuvastanud rikkumisi ja uurimise ajaks tööst kõrvaldatud Toomas Lont nimetati uuesti ametisse. Eesti Posti pressiesindaja Eve Aab teatas Kuma raadiole, et Eesti Posti jaoks on juhtum lõppenud.
Eesti Post alustas Paide Peapostkontoris sisejuurdlust pärast ajakirjanduses kohalike omavalitsuste valimiste eel ilmunud väidet nagu soodustaks Paide Peapostkontor Reformierakonna valimiskampaaniat. Isamaaliidu pressiesindajalt saadud vihje peale kirjutas uudisteagentuur BNS, et Paide Peapostkontor kannab valimiseelsel nädalal kahel päeval laiali vaid Reformierakonna valimismaterjale ja teiste erakondade otsepostituslehti samal ajal laiali ei kanta.
Toomas Lont on Kumale öelnud, et Paide Peapostkontor ei eelistanud üht erakonda teisele vaid otsepostitust tehti vastavalt klientidega sõlmitud lepingutele. Londi sõnul oli postiettevõtte töökoormus enne valimisi eriti suur ning seetõttu jaotati otsepostituslehtede kandmine erinevatele päevadele, mis lepiti eelnevalt tellijaga kokku.
Eesti Posti sisejuurdlus kinnitas, et Paide Peapostkontoris tehti tööd vastavalt lepingutele ja ettevõte ei eelistanud üht erakonda teisele.
Postitas Meelis Välimäe, kell 14:10
Arestimaja remont jättis kohtuistungi ära
Järva maakohus ei saanud täna alustada protsessi Järvamaa kuritegeliku autoriteedi Andres Mardo tapjate üle, kuna politsei keeldus kohtualuseid istungile toomast. Kohtunik Raivo Einula sõnul väitis Järva prefekt kohtule saadetud kirjas, et nad ei saa kohtualuseid Raivo Rudi ja Toivo Muugat istungile tuua, kuna pärast protsessi pole neil mehi kuhugi panna.
"Politsei sõnul peaksid nad kohtualused tooma Tallinnast keskvanglast ja viima pärast istungi lõppu Tartusse arestimajja, kuid Tartus polevat uute kinnipeetavate jaoks ruumi," ütles Einula BNS-ile. Politsei väitel ei saa nad kohtualuseid ka Tallinnasse tagasi viia, kuna peagi suletav keskvangla tahab kinnipeetavatest vabaneda. Ka Järva prefektuuri arestimajja ei saa politsei kohtualuseid viia, kuna see on remondis.
Einula sõnul ei ole ta varem sellise olukorraga kokku puutunud, kus politsei keeldub kohtualuseid istungile toomast. Kohus määras uue istungi 16. jaanuarile.
Postitas Rauno Veri, kell 12:50
Albu volikogu eilsel istungil sai vallavanemaks taas Kalju Kertsmik, kes sai volinike ühehäälse toetuse kohal jätkata. Albu volikogu esimees on Jüri Kommusaar.
Volikogu kinnitas eile Ambla vallavanemaks rahvaliitlase Vello Theor, kes on Aravete Agro OÜ Roosna osakonna juhataja. Theorit toetasid kõik 15 volinikku. Volikogu esimees sai Amblas paika nädal tagasi, sellel kohal on Ülle Ojamäe.
Järva- Jaani volikogu valis eile taas vallavanemaks Olev Peetristi, volikogu esimeheks valiti juba eelmisel nädalal Järva-Jaani Keskkooli direktor Toomas Põldma.
Kabalas sai möödunud nädalal volikogu esimeheks isamaaliitlane Heldur Henberg. Vallavanema kohale oli Kabalas kaks kandidaati - üks neist senine vallajuht Urmas Kupp ja teine Tõnu Veimer. Vallavanemana jätkab keskerakondlane Urmas Kupp.
Kareda vallavolikogu otsustas vallavanema koha täitmiseks kuulutada välja konkursi, mille lõpptähtaeg on 10. detsember. Kareda volikogu juhib Taso Veere.
Koerus valitsev valimisliit Meie Koeru seadis volikogu esimeheks Riina Lääne ja aseesimehe kohale Väino Tippi. Vallavanem valitakse 14. novembril, ilmselt jätkab selles ametis Jaago Kuriks.
Koigi vallavanemaks valiti eile taas keskerakondlane Jüri Randmäe, kes sai 6 poolt- ja 5 vastuhäält. Eelmisel nädalal sai Koigis paika ka volikogu esimees, kelleks valiti reformierakondlane Tõnu Traks.
Postitas Rauno Veri, kell 11:57
Järvakad tutvustavad Lätis rahvusvahelisel konverentsil Taani-Eesti ühisprojekti "Destination 21"
Taani-Eesti ühisprojekti Destination Järvamaa osalejad teevad reedel projektist viimase kokkuvõtte ja esitavad omapoolse hinnangu kuu lõpus Lätis toimuval rahvusvahelisel konverentsil.
Pilootprojekti "Destination 21" koordinaatori Järvamaa Tööhõiveameti juhi Elviira Orumaa sõnul tehakse projekti järelmõjust kokkuvõtteid ja pannakse konverentsi tarvis kokku ettekanne. Taani ja Eesti valitsuste koostöös käivitati mullu pilootprojektid kõigis kolmes Balti riigis. Eestis osales pilootprojektis viis Järvamaa omavalitsust - Järva-Jaani, Koeru, Kareda, Koigi ja Roosna-Alliku. Projektis osales paarikümmend vabatahtlikku, kes said vastava tunnistuse ja leidsid kohalikus omavalitsuses rakendust. Lisaks tööhõive parandamisele likvideeriti projekti raames ebaseaduslikud prügilad ning korrastati valdade haljastust. Samuti arendati ökoturismi ja põllumajandust.
Orumaa sõnul sõidab kuu lõpus Jurmalasse rahvusvahelisele konverentsile Järvamaalt kaheksaliikmeline delegatsioon, kuhu kuuluvad maavalitsuse, tööhõiveameti ja projektis osalenud omavalitsuste esindajad.
Postitas Meelis Välimäe, kell 11:38
Pärnakad riisusid öösel Jakopi Grilli kassast raha
Täna öösel enne kella üht varastasid kaks pärnakat, 22aastane Joann ja 20aastane Tunel, Paidest Raudtee tänaval asuva Jakopi Grilli kassas olnud raha – umbes 600 krooni. Politsei seletuse kohaselt nad lihtsalt jalutasid sisse ja võtsid üle leti küünitades kassast raha, vigastamata seejuures müüjat.
Falck Järvamaa patrull pidas mõlemad noormehed öösel kella poole kolme ajal Paides Laial tänaval kinni ja andis üle politseile. Politsei uurib avalikku vargust, poiste süüdimõistmisel ootab neid kuni 5 aasta pikkune vanglakaristus.
Postitas Rauno Veri, kell 11:28
Maavanem autasustab Järvamaa tublimaid korravalvureid tänukirjaga
Tulemusliku teenistuse eest turvalisuse tagamisel ja õiguskorra kindlustamisel Järvamaal ning seoses Eesti Politsei 84.aastapäevaga autasustab maavanem oma tänukirjaga Järva Politseiprefektuuri komissari Ellar Eesmaad, politseivaneminspektorit Arvet Kruusamägi, politseiinspektor Angela Reivikut, politseinooreminspektor Priit Söördi ja inspektor Nikolai Trofimovit.
Maavanem annab autasud üle täna pärastlõunal maavalitsuses toimuval vastuvõtul.
Paide soojusvõrgu rendikonkursi võitis osaühing Pogi
Aktisaseltsi Paide Vesi korraldatud eelläbirääkimistega pakkumise Paide soojusenergia jaotusvõrgu rendileandmiseks võitis kohalik soojatootja osaühing Pogi.
Paide Vesi juhatuse esimees Jaan Madis selgitas Kumale, et Pogi lisatingimused ning võrguteenuse hind olid paremad kui aktsiaseltsi Fortum Termest pakkumine. Pogi rendib Paide soojusenergia 12kilomeetri pikkuse jaotusvõrgu kümneks aastaks, alates 2004. aasta 1. juulist.
Jaan Madis lisas, et aastas maksab Pogi Paide vee-ettevõtele 1,25 miljonit krooni renti, millele lisandub käibemaks.
Postitas Meelis Välimäe, kell 14:30
Paide loodab jõuludeks valmis saada tervisekeskuse lastebasseini
Paide linnavalitsus loodab Tervisekeskuse lastebasseini jõuludeks valmis saada, ehitajatega alustatakse läbirääkimisi kohe kui linna arhitektuurikomisjon basseiniprojekti heaks kiidab.
Linnavalitsuse ehitus- ja planeeringuosakonna juht Eiki Ilves rääkis Kumale, et lastebasseini ehitamiseks saadeti hinnapäringud kolmele ettevõttele, kellelt oodatakse pakkumisi järgmise nädala alguseks, ehitus peaks plaani kohaselt algama kahe nädala pärast.
Ilvese sõnul ehitatakse lastebassein senise solaariumiruumi asemele, basseini sügavus tuleb 60 sentimeetrit ja basseini paigaldatakse ka mullipuhurid, mis muudaksid lastele ujumise atraktiivsemaks. Solaariumi tarvis ehitatakse Tervisekeskuse fuajee kahekordseks.
Kogu projekti maksumus on Ilvese sõnul ligikaudu 400 000 krooni.
Postitas Meelis Välimäe, kell 14:29
Viis Järvamaa mittetulundusühingut kavandavad elujõulise ja noorusliku regiooni loomist
Viis Järvamaal asuvat mittetulundusühingut - Kesk-Eesti Noortekeskus, Lõuna-Järvamaa Arendusühing, Järvamaa Ettevõtluskeskus, Südamaa Vabavald ja Järvamaa Haridus kavandavad Kesk-Eestisse elujõulise ja noorusliku regiooni loomist.
Kesk-Eesti Noortekeskuse juht Piret Sapp selgitas Kumale, et projekti eesmärk on eelkõige Kesk-Eestis tegutsevate mittetulundusühingute koostöö tugevdamine ja kolmanda sektori rolli suurendamine noorsoopoliitika kujundamisel.
Projekti raames korraldatakse mittetulundusühingu noortele esindajatele koolitusprogramm ja analüüsitakse erinevate eluvaldkondade arengukavasid. Analüüsi põhjal koostatakse kolmanda sektori poolt erinevate valdkondade arengukava, milles lähtutakse just noorte seisukohtadest.
Sapp lisas, et projekti lõpuks valmib "Elujõulise ja noorusliku regiooni arengu aabits", mida esitletakse järgmise aasta septembris toimuval projekti üle-eestilisel lõppkonverentsil.
"Elujõuline ja nooruslik regioon" projekti kogumaksumus on 240 000 krooni, millest 180 000 saadi Balti Ameerika partnerlusprogrammist.
Postitas Meelis Välimäe, kell 14:26
Kareda vallavolikogu otsustas vallavanema koha täitmiseks kuulutada välja konkursi, mille lõpptähtaeg on 10. detsember.
Vastavalt konkursitingimustele peab vallavanema kandidaadil olema kõrgharidus, ametnikuna töötamise kogemus, teadmised õigusloomes ja seadustes, samuti peab kandidaadil olema hea suhtlemisoskus, algatusvõime ja stressitauluvus.
Praegune vallavanem Aare Uleksin küll ise Kareda volikogusse ei kandideerinud, kuid kinnitas Kuma raadiole, et vallavanema konkursil ta osaleb ja soovib Kareda valda juhtida ka järgmisel kolmel aastal.
Postitas Meelis Välimäe, kell 14:24
Türi vallavolikogu otsustas teisipäeval anda vallavanema koht ka järgmisel kolmel aastal senisele juhile Enn Mägerile.
Mägeri poolt hääletasid kõik istungil kohal olnud 14 saadikut, vallavanema valimiselt puudus vaid isamaaliitlane Hillar Varind.
Türi vallavolikogus said valimistel võrdselt seitse mandaati senise volikogu esimehe Toomas Shadeiko juhitav valimisliit Ikka Realistid ja senise vallavanema Enn Mägeri juhitav Res Publica nimekiri. Ühe koha sai volikokku ka Isamaaliit. Vastavalt valimisvõidu saanud nimekirjade koostööleppele anti volikogu esimehe koht Toomas Shadeikole ja vallavanema ametisse jäeti Enn Mäger.
Postitas Meelis Välimäe, kell 14:23
Epiim plaanib Türil aktsiaseltsis Dessert hakata vadakust kütuselisandit tootma
Eesti Päevaleht kirjutab, et järgmisel aastal hakkab TÜ Epiim piimatööstuse jääkproduktist vadakust tootma kvaliteetset kütuselisandit ja valgupulbrit. “Projekti eesmärk on piimatööstuses tekkivatest jäätmetest põhjustatud keskkonnasaaste vältimine ning vadakust kõrgekvaliteedilise veevaba etanooli baasil kütuselisandi tootmine,” ütles Epiima partneri AS LHV nõustaja Alo Lillepea. “Projekti alustatakse 96-kraadise toorpiirituse ja sellest veevaba 99,9-protsendilise piirituse tootmisega. Viimane on kasutatav kütuselisandina kütusefirmades ning ka parfümeeriatööstuses,” lisas ta. Valgupulbrit kasutatakse kondiitritööstuses ning loomatoidu komponendina. Lillepea sõnul on projekti kaasatud aktsionäridena Epiim, piirituseärimees Urmas Saar, AS LHV ning üks anonüümseks jääda sooviv investor. AS LHV on ka projekti finants- ja strateegiline nõustaja.
Investeeritakse 25 miljonit krooni. Projektis osalejate sõnul on plaanis tootmist alustada 2003. aasta lõpus Türil AS Dessert tootmishoonetes. Selleks investeeritakse üle 25 miljoni krooni. Tehase maksimaalseks tootluseks on plaanitud 20 000 liitrit etanoolipõhist kütuselisandit päevas, milleks kulub 800 tonni vadakut. Kui AS Dessert rakendaks kogu tootmisvõimsuse vaid kütuselisandi tootmiseks, toodetaks seda aastas üle seitsme miljoni liitri.
Epiima juhatuse esimehe Jaanus Murakase sõnul on vadak piimatööstuse mahukaim jääkprodukt. “See on juustu, kohupiima ja kodujuustu valmistamise kõrvalsaadus, milles on kuus protsenti kuivaineid: laktoosi, proteiine ja sooli,” selgitas ta. Vadaku senist kasutust piimatööstuses hindas Murakas ebaratsionaalseks. “Vadakust valmistame loomasöödaks vadakupulbrit, mida faktiliselt müüme kahjumiga,” sõnas ta. Tema sõnul toodetakse Eestis nii soolast kui ka magedat vadakut kuni 200 000 tonni aastas. Lisaks toodab 100 000 tonni vadakut aastas Põhja-Läti piimatööstus.
“Läbirääkimisi kütuselisandi müügi osas on juba peetud enamiku suuremate kütusefirmadega Eestis, kes on projekti vastu suurt huvi üles näidanud,” ütles Lillepea. “Turg areneb Euroopa Liiduga liitumisel äärmiselt kiiresti, kuna suuremad kütusefirmad on huvitatud keskkonnasõbralikest etanooli baasil valmistavatest kütuselisanditest, mida võib lisada kütusesse kuni 10 protsendi jagu,” lisas ta. Lillepea sõnul on vadakust võimalik toota ka piiritust alkoholitööstustele, sest kvaliteedi poolest ei jääks see kuidagi teraviljapiiritusele alla.
Uudis tuli üllatusena. AS Liviko turundusdirektori Janek Kalvi sõnul tuli uudis piimatööstuse piiritusetootmise plaanidest talle suure üllatusena. “Ma ei ole sellest midagi kuulnud. Kuid minu arvates ei saa toidupiiritust toota ilma kümnetesse miljonitesse ulatuvate investeeringuteta tsehhi ja seadmetesse. Vastasel juhul saab produktiks olla vaid mingisugune poolfabrikaat,” ütles ta. Kalvi lisas, et kui tõepoolest on tegu alkoholiseaduse alla käiva piiritusega, siis on see väga huvitav tootmine.
Postitas Rauno Veri, kell 06:50
Väätsa vallavanem on keskerakondlane Aivo Toomistu
Väätsa volikogu uus koosseis valis teisipäeval uueks vallavanemaks senise maavalitsuse ametniku ja Keskerakonna Paide osakonna juhi Aivo Toomistu. Toomistu poolt hääletas tänasel istungil kuus ja vastu oli viis saadikut.
Volikogu esimees reformierakondlane Jüri Hiiemäe ütles istungi vaheajal, et Toomistu asub vallavanemana tööle alates 11. novembrist.
Seniste vallajuhtide Toomas Andersoni ja Tiit Tuuleveski juhitav valimisliit kogus Väätsal enim hääli ja sai volikogusse viis mandaati. Reformierakond sai Väätsa volikogus kaks mandaati ja Keskerakond on esindatud nelja saadikuga. Võimuliidu moodustasid Reformi- ja Keskerakonna nimekirjad, jättes senised vallajuhid opositsiooni, seega on koalitsioonis kuus ja opositsioonis viis saadikut.
Postitas Meelis Välimäe, kell 16:15
Paide vallavanema kohale valiti Piret Sapp
Paide vallavolikogu uus koosseis valis teisipäeval uueks vallavanemaks Kesk-Eesti Noortekeskuse juhi ja maavalitsuse noorsootöötaja Piret Sappi.
Volikogu esimees Res Publica nimekirjas volikokku valitud Raivo Raja rääkis Kuma raadiole, et Piret Sappi poolt oli 9 ja vastu neli saadikut. Ametisse asub Sapp 14. novembril, kui esitab volikogule kinnitamiseks uue vallavalitsuse koosseisu. Piret Sapp kandideeris Paide vallavolikogusse Res Publica nimekirjas.
Paide vallas moodustasid võimuliidu Res Publica ja Rahvaliit jättes opositsiooni senise vallajuhtide Ülo Ansbergi ja Harti Paimetsa Reformierakonna nimekirja. Koalitsiooni moodustasid seega üheksa saadikut ja opositsiooni neli esindajat.
Paide linnapea tänab tublimaid korravalvureid
Paide linnavalitsus otsustas autasustada Eesti Politsei 84.aastapäeva puhul linna tänukirjaga eeskujuliku teenistuse eest nelja Järva Politseiprefektuuri töötajat.
Linna haridusjuht Jüri Hansen rääkis Kumale, et tänukirja saajaid enne vastuvõttu ei avalikustata, küll aga oli ta nõus avaldama 11 vastuvõtule kutsutava korravalvuri nimed. Linnapea vastuvõtule kutsutakse Järva Politseiprefekt Erki Nelis ja prefektuuri töötajad Arvit Harma, Meelis Maaslepp, Marko Martin, Hillar Mett, Elvi Ojamaa, Kalev Orgvee, Priit Suve, Heigo Tammsalu, Raivo Tähis ja Kaire Välba.
Tänukirjad annab linnapea üle Eesti Politsei aastapäeva tähistamiseks Raekojas korraldataval vastuvõtul 11.novembril.
Postitas Meelis Välimäe, kell 15:36
Reformierakonna volikogu teeb reedel Jänedal kokkuvõtteid kohalikest valimistest ja arutab valmistumist Riigikogu valimisteks
Kohalikud valimised läksid Reformierakonna hinnangul erakonnale edukalt. Erakond osaleb valitsemises Tallinnas, Tartus, Pärnus, Kuressaares, Narvas, Kärdlas, Jõgeval, Keilas, Mustvees, Paides, Rakveres, Raplas, Elvas ja Valgas. Valdadest juhivad reformierakondlased kohalikku elu Raasikul, Aegviidus, Rae vallas, Viimsi vallas, Käinas, Iisakul, Amblas, Räpinas, Vastse-Kuustes, Rõngus, Karulas, Otepääl, Olustveres, Pärstis, Antslas ja Vastseliinas.
Reformierakond osales oma nimekirjaga valimistel 55 omavalitsuses. Kokku osaleti valimistel 108 vallas. Reformierakond pääses oma nimekirjaga volikogusse 48 omavalitsuses ja valimisliitudes veel 31 omavalitsuses. Kokku pääses üle Eesti volikogudesse 407 reformierakondlast.
Reformierakonna nõunik Triinu Rajasalu ütles ETAle, et lisaks kohalikest valimistest kokkuvõtete tegemisele arutab volikogu reedel ka ettevalmistusi Riigikogu valimisteks, mille eelvalimiste korraldamise otsustas erakond juba 2001. aasta üldkogul. Üldkogu otsuse kohaselt kujuneb erakonna valimisnimekiri Riigikogu valimisteks erakonnasiseste eelvalimiste tulemusel. Eelvalimised viiakse läbi valimisringkondade kaupa. Nimekirja moodustamise kord kiideti heaks selle aasta kevadel.
Postitas Rauno Veri, kell 14:26
Viin teeb Türi maailmakuulsaks
Ameerikas käivitati Türi Vodka reklaamikampaania osana Türi nime kandva viina internetileht, kus tutvustakse põgusalt Eesti ajalugu ja taasiseseisvumist. Ilmselt just vabadusest inspireeritult seotakse kaubamärki sotsiaalse ja loomingulise vabadusega. Leheküljel kõlavad reklaamlaused nagu «Pole vaja uhket kuube, kui hing on puhas» ja «Kus tööd, seal leiba».
Ühendriikides müüakse Türi Vodkat alates septembrist, esimesed kastid sellenimelist alkoholi tootis Onistar USA turule septembris. Kaubamärk kuulub Bacardi-Martini grupile, viina valmistatakse Eesti piiritusest. Viina sildil on poolpaljas tütarlaps, keda varjab osaliselt mõõk.
Türi Vodka koduleheküljel on kokteiliretseptid ja ka ülevaade napsimargi sõprade klubi tegevusest. New Yorgis maksab pudel Türi Vodkat 40 dollarit (624 krooni).
Postitas Rauno Veri, kell 13:50
Veskisilla igamehe bowlinguturniiri liidrikohal püsib Aivar Vettik
Veskisilla bowlinguturniiri kaheksandale etapile kogunes esmaspäeva õhtul paarkümmend võistlejat. Pingelises heitluses sai etapivõidu Tauno Timmermaa, kes viskas rekorditabelis kolmanda tulemuse - 221 punkti. Teise koha ja ühtlasi ka parima naisvõistleja tiitli pälvis Mare Paas. Kolmas oli Priit Toomjõe, neljanda koha sai Inara Ratnik, viienda Enn Ekstein ja kuuenda Tarmo Gross.
Kaheksa etapi kokkuvõttes juhib Aivar Vettik 157 punktiga, teisel kohal 142 punktiga parim naisvõistleja Inara Ratnik ja kolmas on naistearvestuse teine Mare Paas 119 punktiga. Mare Paasist on kahe punktiga maas neljanda koha omanik Tauno Timmermaa, viiendal kohal on 113 punktiga Enn Ekstein ja kuuendal kohal Vallo Pleesi 107 punktiga. Üldarvestuse esimesed kuus on ainsad, kes on kogunud üle saja punkti. Seitsmenda koha omanikul Tarmo Grossil on 69 punkti, kaheksandal kohal on 54 punktiga Aimur Raudsepp ja üheksandal kohal Urmas Paas 53 punktiga. Kokku on turniiril punkte saanud 31 mängijat.
Veskisilla Igamehe bowlinguturniiri üheksas etapp toimub tuleval esmaspäeval. Vaata ka www.imedia.ee/bowling
Maavalitsus otsib Türile perearsti
Järva Maavalitsus otsib avaliku konkursi korras Türi linna perearsti, kelle teeninduspiirkond on Türi linn ja Türi vald.
Maavalitsuse personalijuht Laine Kukk selgitas Kumale, et Türi kauaaegne arst Lii-Meedi Leesik läheb järgmise aasta alguses pensionile ja tema asemele uut perearsti otsitaksegi.
Konkursil osalemiseks peab kandidaadil olema vastav eriala ja kõrgtasemel eesti keele oskus. Lisaks sellele on soovituslikud tingimused teeninduspiirkonna tundmine ja esmatasandi arstiabi alane töökogemus.
Maavalitsus ootab kandidaatide avaldusi ja teisi vajalikke dokumente personalijuhile aadressil Rüütli 25 Paide kuni 25. novembrini. Haigekassaga lepingu sõlmimine on võimalik alates järgmise aasta jaanuarist.
Postitas Meelis Välimäe, kell 17:14
Järvamaa põllumehed saavad tööohutusalast koolitust
Tartumaa Põllumeeste Liit korraldab kuue maakonna põllumeestele töötervishoiu ja töökaitsealased infopäevad, koolitust saavad ka Järvamaa põllumehed.
Projektijuht Jaan Sõrra rääkis Kumale, et teabepäevade põhieesmärk on toetada töötervishoiu ja tööohutusalast tööd põllumajandusettevõtetes, tõsta üldist teadlikkust töötervishoiust ja tööohutusest ning suunata tähelepanu terve töökeskkonna loomise vajalikkusele. Koolitus on peamiselt mõeldud nendele põllumajandustootjatele, kes kasutavad tootmises palgalisi töötajaid. Vabariikliku Töötervishoiukeskuse lektorid räägivad seminaril töötaja tervisekahjustuse vältimisest, töö kohandamisest töötaja võimetele ning töötaja füüsilise, vaimse ja sotsiaalse heaolu edendamisest.
Järvamaal toimub põllumeeste infopäev 8. novembril Väätsa Agro kontoris.
Postitas Meelis Välimäe, kell 17:13
Kolm põllumajandusega seotud Järvamaa ettevõtet said pea kolm miljonit krooni SAPARDi toetust
Põllumajanduse Registrite ja Informatsiooni Amet (PRIA) kandis esmaspäeval 20-le ettevõtjale 11 miljonit krooni SAPARDi toetust. Raha saab välja maksta tänu sellele, et Euroopa Komisjon kandis eelmisel nädalal Eesti SAPARDi kontole 3 miljonit eurot ehk 47 miljonit krooni.
20-st toetuse saajast kolm asuvad Järvamaal ja saavad kolme peale kokku 2,86 miljonit krooni. Toetust saavad tulundusühistu Epiim - juustu tootmise seadmete uuendamiseks, aktsiaselts Veskimäe - traktori, adra ja järelveetava silo kogur-hekseldi ostmiseks ning Erki Martinson - traktori ja adra ostmiseks.
Oktoobri lõpu seisuga on PRIA maksnud 162 projekti kohta välja 80 miljonit krooni SAPARDi toetust. Tänavu esitati SAPARDi toetuse saamiseks 426 projekti, millest 364 on praeguseks läbi vaadatud. Heakskiidu on saanud neist 88% ehk 319 projekti investeeringu koguväärtusega 414 miljonit krooni.
Esimesena Järvamaal said vallavanema Roosna-Alliku ja Kabala vallad
Roosna-Alliku volikogu valis vallavanemaks kuue poolt häälega Keskerakonna nimekirjas volikokku saanud Kalev Pagarandi. Esimesel istungil valiti volikogu esimehe kohale senine vallavanem ja Keskerakonna nimekirjas volikokku saanud Rein Köster, kes kogus samuti kuus poolt häält. Sama hääletustulemusega valiti aseesimeheks samuti Keskerakonna nimekirjas volikokku saanud Aivar Tubli.
Roosna-Allikul sai 11-st volikogu kohast 6 Keskerakond, neli mandaati sai Reformierakond ja ühe mandaadi valimisliit Koostöö-Tugevus.
Vallavanema valis täna ka Kabala volikogu.
Kabalas sai möödunud nädalal üllatuslikult volikogu esimeheks isamaaliitlane Heldur Henberg vaatamata sellele, et Keskerakonna nimekiri sai Kabalas valimistel 6 kohta volikogu üheteistkümnest ehk siis enamuse.
Kabalas oli vallavanema kohale kaks kandidaati - üks neist senine vallajuht Urmas Kupp ja teine Tõnu Veimer. Vallavanemana jätkab keskerakondlane Urmas Kupp, kelle poolt oli kuus saadikut. Keskerakonna nimekirjas sai volikogu aseesimeheks senine esimees Elor Ilmet
Türil plaanitakse ühekordse sünnitoetuse asemel igakuist lapsetoetust
Res Publica ja Isamaaliit plaanivad Türil kehtestada uue peretoetuse: igale lapsele esimese eluaasta jooksul 300 krooni kuus. Praegu makstakse Türil lastele ühekordset sünnitoetust 2000 krooni. Isamaaliitlase Raivo Pingi sõnul on plaan summat suurendada 3600 kroonini ja maksta raha välja aasta jooksul kaheteistkümne võrdse osana. Pingi sõnul elab Türil keskmiselt 50 last, kes nooremad kui üks aasta. 300-kroonist igakuist toetust plaanitakse maksma hakata järgmise aasta eelarvest.
Türi rahvaliitlased on kava juba kritiseerinud. Rahvaliidu juht Järvamaal Raili Lepik teatas raadiole, et peab õigeks igakuise toetuse kõrval siiski ka ühekordse sünnitoetuse säilimist, et lapsevanemad saaksid vastsele ilmakodanikule osta kohe voodi, vankri või muud hädatarvilikku.
Postitas Rauno Veri, kell 16:38
Paides korrastati sel aastal enam kui miljoni krooni eest teid ja kõnniteid
Täna võeti viimasena vastu ka Pärnu tänava kõnnitee. Sajameetrine lõik koos parkimistaskute, sadeveekanalisatsiooni ja kividest kõnniteega läks maksma pea pool miljonit krooni. Tallinna tänaval sai uue katte üle 200 meetri kõnniteid, seal maksis töö 260 000 krooni, Põllu ja Ehitajate tänava vaheline kõnnitee läks maksma 140 000 krooni ja Tööstuse tänava 120 -meetrine lõik 320 000 krooni. Tööstuse tänaval sai kõnniteedega samal lõigul korda ka sõidutee, Joodi teele rajati tolmuvaba kate ja teetöid tehti ka Uuel tänaval.
Paide ehitusjuht Eiki Ilves on selle aasta teekorrastustöödega rahul, järgmiseks aastaks taotleb ta volikogult rahastamist Tööstuse, Peetri ja Liiva tänavaning Mündi tee korrastamiseks, või eeltöödeks.
Paides leiti kõik teeehitajad vähempakkumistel, sel aastal tegid töid Arieks, Turgel Grupp, Keki Ehitus, Skanska ja Paide Mek.
Postitas Rauno Veri, kell 16:37
Paide linnavalitsus loobub ettevõtlusnõunik Margo Uusenist ja kuulutab välja konkursi uue nõuniku leidmiseks
Paide linnavalitsus otsustas täna pärast katseaja lõppu mitte kinnitada projektide kirjutamise ja ettevõtluse nõuniku kohale Margo Uusenit. Linnapea Tõnis Kõiv ütles raadiole, et Uuseni oskused ja linna vajadused ei sobi täpselt kokku ja täna hommikul jõudsid Kõiv ja Uusen vestlusel kokkuleppele viimase lahkumises. Kuna Uusenil lõppes pooleaastane katseaeg, siis saab ta lahkumisel vaid tasu väljavõtmata puhkusepäevade eest.
Linnavalitsus kuulutab ilmselt esmaspäeval välja uue konkursi projektide kirjutamise ja ettevõtluse nõuniku leidmiseks.
Postitas Rauno Veri, kell 16:36
Lehtse sai Järvamaa viimase vallana täna uue volikogu esimehe
Lehtse uus volikogu valis täna esimeheks Toomas Kaukvere Reformierakonna nimekirjast, kaks aseesimeest on Janno Lamus Res Publicast ja Kalju Soomeri Keskerakonna nimekirjast.
Lehtses pääses volikokku kolm erakonda. 11-liikmelises volikogus sai 6 mandaati Keskerakond, kolm Res Publica ja kaks Reformierakond.
Postitas Rauno Veri, kell 16:35
Politseitööga tutvus lahtiste uste nädala raames üle 200 huvilise
Järva Politseiprefektuuris lahtiste uste nädala raames tutvus politsei tööga 222 inimest. Lasteaialastele ja ka eakatele inimestele näidati prefektuuris politseiautot ja varustust, samuti said kõik soovi korral prefektuurist kaasa ka enda sõrmejäljed.
Noorsoopolitseinik Malle Hermanson rääkis raadiole, et huvilisi käis Paidest, Järva- Jaanist, Säreverest, Tabjalt, Lokutalt ja ka Vaolt, järgmiseks nädalaks on tutvumiskäigu kokku leppinud ka Sargvere ja Türi- Alliku lasteaiad.
Hermansoni sõnul oli lastele lihtsalt huvitav politseinikke vaadata ja kuulata, eakatega tehti ka tõsist juttu korrakaitsest, eriti naabrusvalvest.
Järvamaa kaitseliitlased õpivad sõjaolukorras staabi tegevust
Kaitseliidu Järva Malevas algab täna kolmepäevane staabiõppus, kus õpitakse staabi tegevust sõja olukorras.
Kapten Arvi Niglas selgitas Kuma raadiole, et tegu on maleva traditsioonilise sügisõppusega, kus seekord keskendutakse staabiüksuse formeerimisele. Niglase sõnul on staabikompanii ülesanne ette valmistada välijuhtimispunkt ja viia staap peamajast lahinguväljale nii, et sõjameeste juhtimine ei katkeks. Niglas lisas, et õppuse reaalsemaks muutmisel aitab kaasa vastutegevus ehk vaenlase luurerühm, kelle ülesanne on välistaap üles leida ja hävitada.
Kaitseliitlaste staabiõppus algab täna õhtul formeerimismeeskonna kogunemisega, homme hommikul alustab tööd staabikompanii ja õppus lõpeb pühapäeva pärastlõunal.
Postitas Meelis Välimäe, kell 12:38
Järva Teedevalitsuse asemel töötab tänasest Harju Teedevalitsuse Järva osakond
Tänasest lõpetab ametlikult tegevuse Järva Teedevalitsus ja selle asemel alustab tööd Harju Teedevalitsuse Järva Osakond. Maanteeamet erastas tänavu riigihankekonkursil Järva Teedevalitsuse aktsiaseltsile Aspi, kes andis varad ja teehoolduslepingud edasi oma tütarettevõttele aktsiaseltsile Järva Teed.
Harju Teedevalitsuse juhataja asetäitja ja Järva osakonna juhi Aivo Salumi selgitusel on Järva osakonna ülesanne riigiteedel toimuvate teehoiutööde jälgimine ja omandi valvamine. Üks põhiline ülesanne on aktsiaseltsiga Järva Teed sõlmitud hooldelepingu täitmise kontrollimine, samuti on üks suur valdkond liikluskorraldus ehk siis märgid ja muu liiklusega seonduv ning ka tee-ehitusprojektide koordineerimine.
Endisest Järva Teedevalitsusest töötab tänase seisuga uues osakonnas kuus inimest ja lähitulevikus saavad tööd veel kolm inimest. Salumi sõnul leidsid enamus Teedevalitsuse töötajaid rakendust uues ettevõttes ehk siis aktsiaseltsi Järva Teed. Aspi küsis erastamisel maakonna teede hoolduseks 23 miljonit krooni. Vastavalt erastamistingimustele kohustus Aspi võtma üle 90ne Järva Teedevalitsuse töötaja töölepingud.
Postitas Meelis Välimäe, kell 12:36
Türi linn võib lähiajal saada ööpäevaringse politseipatrulli
Politseiameti peadirektor Harry Tuul kiitis heaks Järva prefekti Erki Nelise plaani lisada maakonna patrullteenistusse juurde kolm korravalvurit.
Erki Nelis selgitas Kuma raadiole, et Järva prefektuur ei saa juurde politseiniku ametikohti, küll aga tehakse struktuurimuutusi. Kava kohaselt lähevad kolm korravalvurit majasiseselt ametilt patrullteenistusse ja nende asemele võetakse tsiviilteenistujad. Kolm patrullpolitseiniku suunatakse Türi ja Paide linna ning Aravete politseijaoskonda. Nelise sõnul on Türi patrullis tänasel päeval kolm meest ja iga päev pole võimalik ööpäevast patrulli kasutada. Nelja politseinikuga saab aga rakendada ööpäevase patrulli igal nädalapäeval, mis tähendab, et Lõuna-Järvamaa elanikel peaks elu turvalisemaks muutuma.
Nelis lisas, et Harri Tuul kiitis küll prefekti plaani heaks, kuid lõpliku otsuse langetab siseminister, kellele prefekt esitab lähiajal muudatuste tegemiseks ettepaneku.
Postitas Meelis Välimäe, kell 12:33
Margo Klementa korraldab taas Lahemaal metsaraiet, rohelised soovitavad keskkonnaministril tagasi astuda
Järvamaa metsaröövel Margo Klementa korraldab taas Lahemaal metsaraiet. Eesti Päevaleht kirjutab, et rahvuspargi töötajad avastasid taas enam kui kolme hektari suuruse ebaseadusliku metsaraie, mille korraldas varem mitu korda röövraiet teinud maaomanik Margo Klementa. Kokku on Klementa kevadest peale langetanud ebaseaduslikult umbes 100 hektarit metsa.
Keskkonnainspektorid on kohal käinud ja pilti teinud, raietöölised end pildistamisest segada ei lasknud. Suurim Klementale tehtud trahv on 4800 krooni. Rahvuspargi metsandus- ja looduskaitsespetsialisti Kaja Riibergi sõnul ei võimalda metsaseadus mehe tegemistele piiri panna. Raiele saadi niivõrd hilja jälile põhjusel, et seda tehti kõrvalises kohas.
Kevadel toime pandud raie eest on Klementa kriminaalasi menetlemisel Harju politseis. Keskkonnainspektsioon ei soovinud eile õhtul avastatud raie kohta kommentaare anda.
Tänavu juunis võttis Järva politsei Margo Klementalt kiiruse ületamise eest kolmeks kuuks ära juhiload. Noormehe BMW kiiruseks mõõtis politsei 205 km/h. Kiiruse ületamise eest on ta mitu korda trahvi saanud.
1997. aastal osales Klementa ka paidekate pangakaardikaardipettuses, kasutades tõsiasja, et Ühispanga sularahaautomaatidest sai sama rahasummat korduvalt välja võtta.
Lahemaa rahvuspargi rüüstamisega on Klementa vahele jäänud kolmel korral, loodusesõbrad soovitavad keskkonnaministril tagasi astuda, kuna Heiki Kranich pole suutnud Klementat ohjeldada.
Postitas Rauno Veri, kell 10:00

References: kohus 
 kohus 
 kohus 
 kohus 

Kohus 
 Kohus